REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/389-15

12.oktobar 2015. godine

Beograd

ZAPISNIK

32. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 8. OKTOBRA 2015. GODINE

Sednica je počela u 13,25 časova.

 Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u gradu Leskovcu. Finansijsku pomoć za održavanje 32. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednicom je predsedavao Marijan Rističević, predsednik Odbora.

Sednici su prisustvovali članovi Odbora: Žarko Bogatinović, Zoran Antić, Miodrag Nikolić, Milija Miletić, Jovan Marković, Velimir Stanojević, Arpad Fremond kao i Vladan Milošević, Dejan Nektarijević i Mladen Lukić, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Milan Kovačević, Đorđe Stojšić, Marjana Maraš, Goran Ćirić, Milan Korać, Dušan Petrović i Sabina Dazdarević.

 Sednici su prisustvovali i narodni poslanici: Goran Vukadinović, Olivera Pešić i Dušan Janković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine: Mladen Mladenović, v.d. pomoćnika ministra Sektor za pravne i normativne poslove, Kolinda Hreherović, viši savetnik, Tamara Đuričanin, savetnik i Slavica Nikolić Stajković, rukovodilac grupe Odeljenja za veterinarsko javno zdravstvo i Miodrag Petrović, rukovodilac grupe u Odeljenju veterinarske inspekcije, Nenad Vujović, načelnik poljoprivredne inspekcije. Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije. Gradonačelnik grada Leskovca dr. Goran Cvetanović, predstavnici lokalne samouprave, udruženja, zadruge, poljoprivredni proizvođači kao i predstavnici sredstava javnog informisanja.

Predsednik Odbora je dao reč gradonačelniku grada Leskovca koji je izrazio zahvalnost za priliku i čast da budu domaćini ovog skupa.

Utvrđeno je da postoji kvorum za rad na sednici.

Predsednik Odbora je pre utvrđivanja dnevnog reda predložio novu tačku dnevnog reda kao 3. tačku:

3. Razmatranje problema u vezi aflatoksina;

Četvrta tačka je:

4. Razno.

Predlog je jednoglasno usvojen, tako da je usvojen sledeći dnevni red:

 D n e v n i r e d

1. Razmatranje Informacije o radu Ministarstva poljoprivrede i zaštite životne sredine za period oktobar-decembar 2014. godine br. 02-1888/15 od 22. jula 2015.godine;
2. Problemi u poljoprivrednoj proizvodnji na teritoriji Jablaničkog okruga;
3. Razmatranje problema u vezi aflatoksina;
4. Razno .

Prva tačka dnevnog reda - **Razmatranje Informacije o radu Ministarstva poljoprivrede i zaštite životne sredine za period oktobar-decembar 2014. godine br.02-1888/15 od 22. jula 2015. godine.**

 U uvodnim napomenama, Mladen Mladenović v.d. pomoćnika ministra je istakao da su u izveštajnom periodu usvojeni Zakon o finansiranju i obezbeđenju finansiranja poljoprivredne proizvodnje, Uredba o izmenama i dopunama uredbe o utvrđivanju programa upravljanja vodama u 2014. godini, Zakon o izmenama i dopunama zakona o podsticajima u poljoprivredi i ruralnom razvoju i još 8 odluka, uredbi, zakona o potvrđivanju protokola. Potpisana su tri bilateralna ugovora, doneti su pravilnici iz nadležnosti Ministarstva.

 U sektoru poljoprivredne inspekcije sprovedeno je ukupno 5963 kontrole. Istakao je da je nastavljen rad na obradi zahteva koji su podneti u skladu sa konkursom za korišćenje podsticaja za podršku investicijama u primarnu poljoprivrednu proizvodnju. Po navedenom konkursu primljeno je 2003 zahteva, pozitivno je rešeno 1098 zahteva, odbijeno je 903, a za isplatu je ostalo dva zahteva.

 Što se tiče Direkcje za vode, iz sredstava budžetskog fonda za vode RS finansirano je izvođenje radova na izgradnji brane sa akumulacijom Arilje i radova na izgradnji brane sa akumulacijom Stuborovni. Takođe je iz budžetskog fonda za vode finansirano izvođenje radova na izgradnji i rekonstrukciji vodnih objekata za snabdevanje vodom za piće i sanitarno higijenske potrebe, postrojenja za pripremu vode za piće, magistralnih cevovoda i rezervoara sa uređajima koji im pripadaju. Finansirano je izvođenje radova na izgradnji i rekonstrukcji vodnih objekata za sakupljanje, odvođenje i prečišćavanje otpadnih voda i zaštitu voda kao i sprovođenje mera pri havarijskim zagađenjima.

 Što se tiče rada Uprave za veterinu zbog pojave bolesti plavog jezika u RS, u 25 okruga izvršeno je ukupno 29633 redovnih službenih kontrola u svim objektima pod nadzorom i doneto je 7222 rešenja. Sprovedena je i 1101 vanredna kontrola.

 U Direkciji za nacionalne referentne labaratorije raspisana je javna nabavka labaratorijske opreme u vrednosti od blizu 40 miliona dinara, a fitosanitarna laboratorija u tehničkom smislu potpuno opremljena i spremna za rad.

 Predsednik Odbora, Marijan Rističević zatražio je od Ministarstva poljoprivrede i zaštite životne sredine odgovor na pitanje gde su planski akti predviđeni članom 69. Zakona o bezbednosti hrane i zatražio je da se dostave odgovori na pitanja vezana za bolest plavog jezika.

U diskusiji su učestvovali i narodni poslanici: Milija Miletić, Vladan Milošević i Dušan Janković.

.

Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

IZVEŠTAJ

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva poljoprivrede i zaštite životne sredine za period oktobar-decembar 2014. godine i odlučio da je prihvati.

 Odbor za poljoprivredu, šumarstvo i vodoprivredu na sednici održanoj 17. juna 2015. godine, razmotrio je Izveštaj o radu Ministarstva poljoprivrede i zaštite životne sredine za period januar-mart 2015. godine.

Na osnovu člana 229. stav 4. Poslovnika Narodne skupštine Odbor podnosi

 IZVEŠTAJ

Saglasno članu 229. Poslovnika Narodne skupštine, Odbor je Informaciju o radu Ministarstva poljoprivrede i zaštite životne sredine za period januar-mart 2015. godine odlučio da prihvati na sednici održanoj 8. oktobra 2015. Godini.

Druga tačka dnevnog reda – **Problemi u poljoprivrednoj proizvodnji na teritoriji Jablaničkog okruga;**

 Narodni poslanik iz Leskovca, Žarko Bogatinović je izneo da poljoprivredno zemljište u Leskovcu zauzima površinu blizu 60.000 hektara od čega je obradivo oko 50.000 hektara. Najzastupljenija je ratarska proizvodnja na površini od oko 30.000 hektara. Najintezivnija grana poljoprivredne proizvodnje je povrtarstvo i obavlja se na površini od 8.000 hektara. Kao problemi je istaknuta čiljenica da 2/3 povrtarske proizvodnje se plasira van teritorije grada Leskovca, odnosno 2/3 povrtarske proizvodnje predstavlja tržišni višak. Veličina srpskog tržišta utiče na cenu kao i nelojalnom konkurencijom iz okolnih zemalja. Problem je i nepostojanje prerađivačkih kapaciteta.

 Druga grana proizvodnje je voćarstvo za koje postoje skladišni kapaciteti. Problem je nedostatak volje kod proizvođača za udrživanje. Stočarstvo je u ozbiljnoj stagnaciji. Iz godine u godinu beleži se pad proizvodnje u stočarstvu. Razlog je skupa stočna hrana, a jeftina živa mera stoke. Grad Leskovac ima oko 24.000 poljoprivrednih gazdinstava. Problem su mali posedi. Prosečna veličina poseda je od 2,5 do 2,7 hektara, a prosečna veličina parcele je između 17 i 20 ari.

 U diskusiji su učestvovali narodni poslanici: Milija Miletić i Miodrag Nikolić.

 Nenad Budimović, ispred PKS je izneo podatke o izvozu i uvozu poljoprivrednih prehrambenih proizvoda.

Treća tačka dnevnog reda **- Razmatranje problema u vezi aflatoksina;**

Predsednik odbora je predložio zaključak o graničnoj vrednosti aflatoksina u mleku koji treba da bude 0,25 mikrograma, što je dovoljna garancija da je mleko bezbedno i da na ovakav način štitimo domaće stočare.

Četvrta tačka dnevnog reda – **Razno**

Predsednik Odbora je rekao da je u vezi mogućih delegiranja članova Odbora u privrednu delegaciju, dobio od Odbora za spoljne poslove uputstvo o upućivanju na službeno putovanje i predložio zaključak Odbora.

.

Nakon rasprave o svim tačkama dnevnog reda, Odbor je na osnovu člana 56. Poslovnika Narodne skupštine, doneo sledeći:

 Z A K Lj U Č A K

 I

Odbor preporučuje Vladi Republike Srbije, nadležnim ministarstvima da svojim merama maksimalno zaštite povrtare, voćare i stočare. Da podrže preradu što bliže mestu proizvodnje, posebno podrže tradicionalne tehnike u poljoprivrednoj proizvodnji i preradi, odnosno proizvodnji hrane i napitaka. Odbor preporučuje da se usklade uredbe i pravilnici po pitanju šumskih plodova i bilja sa praksom, te da se ekološka taksa ukine na nezaštićene vrste plodova ili da se plaćaju posle otkupa a ne pre.

 II

Odbor preporučuje da granična vrednost aflatoksina u mleku bude 0,25 mikrograma, da se u prelaznom periodu ona snižava godišnje za 0,05 mikrograma, dok se ne dostigne vrednost od 0,05 mikrograma. S tim u vezi, Odbor preporučuje ministarstvima da se srazmerno vrednostima u mleku odrede vrednosti aflatoksina u stočnoj hrani. Odbor preporučuje da se kroz pravilnike i sertifikate, prilikom uvoza i izvoza mleka poštuju granične vrednosti zemalja uvoznika, osnosno zemalja izvoznika, s tim što se ne može prekoračiti naša granična vrednost na unutrašnjem tržištu. Odbor preporučuje da ministarstvo u skladu sa vrednostima utvrdi odgovarajuće mere koje će se sprovoditi u korist ovih vrednosti u ministarstvima, upravama, organima i službama. Odbor preporučuje da se zbog učestalih izmena vrednosti aflatoksina poslednjih godina i nedostatka sistemskih mera, razreše načelnik veterinarske inspekcije i načelnik Uprave za zaštitu bilja.

 III

Odbor podržava sve narodne poslanike u svim međunarodnim posetama i delegacijama Republike Srbije u inostranstvu koje se tom prilikom zalažu za poljoprivrednu proizvodnju, prerađivačku industriju i proizvodnju obnovljive energije u Republici Srbiji.

Pošto drugih pitanja i predloga nije bilo, sednica je zaključena u 16,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR ODBORA PREDSEDNIK ODBORA

 Veljko Racković Marijan Rističević